*ภาษาไทย:*

**ประเทศไทยเตรียมเข้าสู่กระบวนการทบทวนสถานการณ์สิทธิมนุษยชนตามระยะ (Universal Periodic Review)**

**นครเจนีวา** (5 พฤศจิกายน 2021) – ประเทศไทยจะเข้าสู่การกระบวนการทบทวนสถานการณ์สิทธิมนุษยชนโดยคณะทำงานกระบวนการทบทวนสถานการณ์สิทธิมนุษยชนตามระยะ (Universal Periodic Review Working Group) ของคณะมนตรีสิทธิมนุษยชนแห่งสหประชาชาติเป็นครั้งที่สาม ในการประชุมที่จะมีขึ้นในวันพุธที่ 10 พฤศจิกายน 2564 นี้ โดยจะมี[การถ่ายทอดสดผ่านทางเว็บไซด์](https://media.un.org/en/webtv/)

ประเทศไทยเป็นหนึ่งใน 13 ประเทศที่คณะทำงาน UPR จะทำการทบทวนสถานการณ์สิทธิมนุษยชนในการประชุมสมัยที่กำลังจะเกิดขึ้นระหว่างวันที่ 1–12 พฤศจิกายน\* ทั้งนี้ประเทศไทยได้เข้าสู่[กระบวนการทบทวนสถานการณ์สิทธิมนุษยชนตามระยะครั้งที่หนึ่งและสอง](https://www.ohchr.org/EN/HRBodies/UPR/Pages/THindex.aspx)ไปแล้ว เมื่อเดือนตุลาคม 2554 และพฤษภาคม 2559 ตามลำดับ

เอกสารที่นำมาเป็นมูลฐานของการทบทวนสถานการณ์สิทธิมนุษยชน ได้แก่ 1) รายงานของประเทศ (national report) คือ ข้อมูลที่รวบรวมโดยรัฐที่จะเข้าสู่กระบวนการทบทวนสถานการณ์สิทธิมนุษยชน 2) ข้อมูลที่ปรากฎในรายงานของผู้เชี่ยวชาญหรือคณะทำงานอิสระด้านสิทธิมนุษยชน หรือที่เรียกว่ากลไกพิเศษ (Special Procedures) คณะกรรมการประจำสนธิสัญญาสิทธิมนุษยชน (human rights treaty bodies) และหน่วยงานอื่นๆ ของสหประชาชาติ 3) ข้อมูลที่รวบรวมโดยผู้ที่มีความเกี่ยวข้องอื่นๆ รวมถึง คณะกรรมการสิทธิมนุษยชนแห่งชาติ หน่วยงานระดับภูมิภาค และกลุ่มภาคประชาสังคม

**รายงาน**ทั้งสามฉบับดังกล่าวซึ่งเป็นมูลฐานของการทบทวนสถานการณ์สิทธิมนุษยชนของประเทศไทยในวันที่ 10 พฤศจิกายนที่จะถึงนี้ สามารถเข้าถึงได้แล้ว[ที่นี่](https://www.ohchr.org/EN/HRBodies/UPR/Pages/THindex.aspx)

**สถานที่**: ห้อง XX สํานักงานสหประชาชาติ นครเจนีวา ประเทศสวิตเซอร์แลนด์ (หมายเหตุ: เนื่องจากมาตรการควบคุมโรคโควิด-19 การประชุมจะจัดในรูปแบบผสมระหว่างการเข้าร่วม**แบบตัวต่อตัวและทางไกล โดยตัวแทนสื่อมวลชนสามารถติดตามการประชุมจากการถ่ายทอดผ่านทางเว็บไซด์**

**วันและเวลา:**วันพุธที่ 10 พฤศจิกายน เวลา15.00–18.30 น. ตามเวลาท้องถิ่นประเทศไทย(ตรงกับเวลา 09.00–12.30 น. ตามเวลาท้องถิ่นนครเจนีวา หรือ GMT+1)

Universal Periodic Review หรือ UPR เป็นกระบวนการทบทวนสถานการณ์สิทธิมนุษยชนตามระยะของรัฐสมาชิกสหประชาชาติทุกประเทศจำนวน 193 ประเทศ หลังจากการประชุมครั้งแรกเมื่อเดือนเมษายน 2551 รัฐสมาชิกสหประชาชาติทั้งหมด 193 ประเทศได้รับการทบทวนสถานการณ์สิทธิมนุษยชนตามระยะไปแล้วทั้งสิ้นสองครั้งตามวงรอบที่หนึ่งและสอง โดยระหว่างกระบวนการทบทวนตามวงรอบที่สามนี้ คาดว่ารัฐสมาชิกจะรายงานการปฏิบัติตามข้อเสนอแนะที่ได้รับระหว่างกระบวนการทบทวนสถานการณ์สิทธิมนุษยชนครั้งก่อนหน้าตามคำมั่นที่ให้ไว้ และจะนำเสนอพัฒนาการด้านสิทธิมนุษยชนล่าสุดภายในประเทศ

คณะผู้แทนของประเทศไทยจะนำโดยนายธานี ทองภักดี ปลัดกระทรวงการต่างประเทศ

ขณะที่ประเทศผู้แทนที่จะทำหน้าที่เป็นผู้รายงาน (rapporteurs หรือ troika) ของกระบวนการทบทวนสถานการณ์สิทธิมนุษยชนของประเทศไทย ประกอบด้วย สาธารณรัฐบัลแกเรีย สาธารณรัฐประชาชนจีน และสาธารณรัฐโกตดิวัวร์

การประชุมจะมี**การถ่ายทอดสดผ่านทางเว็บไซด์** [http://webtv.un.org](http://webtv.un.org/)

รายชื่อผู้พูดและถ้อยแถลงการณ์ที่จะออกทั้งหมดระหว่างกระบวนการทบทวนสถานการณ์สิทธิมนุษยชนของประเทศไทยจะรวบรวมไว้ที่ [UPR Extranet](https://uprmeetings.ohchr.org/Sessions/39session/Thailand/Pages/default.aspx)

คณะทำงานกระบวนการทบทวนสถานการณ์สิทธิมนุษยชนตามระยะ (Universal Periodic Review Working Group) **มีกำหนดการจะรับรองข้อเสนอแนะ**ที่ให้ต่อประเทศไทยในวันที่ 12 พฤศจิกายน เวลา 23.00 น. ตามเวลาท้องถิ่นประเทศไทย (ตรงกับเวลา 17.00 น. ตามเวลาท้องถิ่นนครเจนีวา) โดยรัฐสมาชิกที่ได้รับการทบทวนสถานการณ์สิทธิมนุษยชนอาจมีความประสงค์ที่จะแสดงจุดยืนต่อข้อเสนอแนะที่ได้รับจากกระบวนการทบทวนสถานการณ์สิทธิมนุษยชนตามระยะ

\**เดิมการประชุมสมัยที่* *39* *ของกระบวนการทบทวนสถานการณ์สิทธิมนุษยชนตามระยะ*(*Universal Periodic Review* *หรือ UPR) มีกำหนดการจะจัดขึ้นในเดือนพฤษภาคม* *2564 แต่มีเหตุต้อง*[*เลื่อนออกไป*](https://www.ohchr.org/EN/HRBodies/HRC/Pages/NewsDetail.aspx?NewsID=25733&LangID=E)*เพราะมาตรการควบคุมโรคโควิด-19*

จบ

หากท่านต้องการข้อมูลหรือสอบถามเพิ่มเติม โปรดติดต่อ *Rolando Gómez, HRC Media Officer*ที่ *rolando.gomez@un.org*หรือ *Matthew Brown, HRC Public Information Officer*ที่ *matthew.brown@un.org*หรือ *Pascal Sim, HRC Public Information Officer* ที่ *simp@un.org*

*ท่านสามารถอ่านข้อมูลเพิ่มเติมเกี่ยวกับกระบวนการทบทวนสถานการณ์สิทธิมนุษยชนตามระยะ (Universal Periodic Review) ได้ที่เว็บไซด์*[*www.ohchr.org/hrc/upr*](http://www.ohchr.org/hrc/upr)

**ท่านสามารถติดตามคณะมนตรีสิทธิมนุษยชนแห่งสหประชาชาติทางสื่อสังคมออนไลน์ได้ที่**[Facebook](https://www.facebook.com/UNHRC) [Twitter](https://twitter.com/UN_HRC) [YouTube](https://www.youtube.com/c/UNHumanRightsCouncil)[Instagram](https://www.instagram.com/humanrightscouncil/)